Страничките на Марта :: Кукери
06.03.2016 17:28 - Кукери
Прочетен: 2490 Коментари: 6	Гласове:
Последна промяна: 01.04.2016 11:22
Кукери. Има нещо особено в самата дума - нещо закачащо и закачливо, но и заплашително. Нещо древно и мистично, нещо родно и далечно. Ако не знаеш какво се крие зад думата и си дете, какво ли ще си представиш...
Кукерите са един от детските ми страхове. Преди близо 40 години, още фърфалак, във възрастта, в която минаваш прав под масата, съм била при баба - живяла съм до тригодишна възраст в Грудово. А там по това време - края на февруари - началото на март по къщите вървяха кукери. МИнаваха из махлата, хлопаха по портите, думкаха с едни дървени саби, влизаха в дворовете и правеха някакви тайнствени и неразбираеми работи. Голяма дунанма. Викаха, ревяха като магарета, водеха мечки и най-различни други шарени придружители - булка, младоженец, поп, лекар, бебе, баби - всички те преоблечени млади мъже. Кукерите са своево рода страшни коледари - облечени в кожи и с грозни маски те гонят злите сили в края на зимата, наричат за плодородие по нивите, градините и къщите и подготвят чиста почва, ново начало...Хубава, благородна дейност. Обаче много грозни бе, много страшни - виждали са ми се ужасно плашещи и винаги се скривах като ги съзирах отдалеч, че тръгват да обикалят. Плашеха ме дълго време, чак след 15-ата си година някак приех, че това не са страховити същества от друг свят, а хора, надянали маски и кожи. И пак съм била подозрителна към тях, пак някакво недоверие ми е останало, ехо от оня уж детски, а някак атавистичен страх.
Днес кукерите дойдоха и в Стара Загора. Повече от 800 души, 21 кукерски групи от цялата страна за участие във фестивал на маскарадните игри. Страхотно преживяване
Най-вълнуващата случка за мен сред този маскарад беше участието на кукерска група от град Средец - Грудово...Зърнах табелата с надпис - гр. Средец и видях онези кукери, страшниците от детството ми
Неописуемо чувство...Завихряне на въртележка от минало, днешно, утрешно...Сега и отдавна. Традиция и бъдеще. Корени и криле...Кукери.
Сполетяха ни кокичета
1. makont - Онези детски страхове! До кога ще ни преследват?
Нали пораснахме, уж! Хубави са кукерите, те всъщност са добри и за добро. Усмивки, Доре!
2. hel - Всичко има в живота - и красиво, и ...
Всичко има в живота - и красиво, и грозно. Редуват се понякога, а понякога вървят заедно. Децата трябва да се научат да приемат живота в неговата цялост. Много хубав постинг!
3. martiniki - makont - струва ми се, че страховете ме оставиха
когато татко почина. Не че искам да порасна, никак не ми се ще и всякак се съпротивлявам...става въпреки мен. Усмивки, Мая!
4. martiniki - hel - така е, Хели,
всичко има...понякога се крие добра сърцевина под грозната външност - кукерите са пример. Благодаря!
5. donchevav - По нашия край няма кукери. В моето ...
По нашия край няма кукери. В моето детство си спомням на този празник /макар че май беше забранен, такова беше времето/ буен огън и млади и стари хора, които го прескачат. И мене са ме карали, явно, но аз пък от това съм се страхувала, като всяко малко момиченце:))). И досега изпитвам страх от огън, макар да съм огнена зодия. И гледам с подозрение и недоверие на кукерите - като на всичко, що е с маска:)))) Но знам, че са добри, че всичко, което правят, е да плашат злото, а не мирните граждани:))))
Истинска повест в снимки си ни разказала, мила Марти! А и текстът ти ме плени! Благодаря ти! Весел март с много добри и вълнуващи случвания!
6. martiniki - donchevav - привет, Вени!
Аз пък огньове не помня, стрелите също - запалените, които са изстрелвали - само съм чела за тях, за тези обичаи по Сирница...Хамкането го правехме, когато децата бяха малки. Почнах и халва да правя покрай заговелките, грис-халва. Хубава седмица!